IZVEDBENA UREDBA KOMISIJE (EU) 2022/1399

z dne 1. avgusta 2022

o določitvi tehničnih postavk podatkovnega niza, tehničnih formatov za posredovanje informacij ter ureditev in vsebine poročil o kakovosti glede organizacije vzorčne raziskave na področju uporabe informacijskih in komunikacijskih tehnologij za referenčno leto 2023 v skladu z Uredbo (EU) 2019/1700 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1700 Evropskega parlamenta in Sveta z dne 10. oktobra 2019 o ustanovitvi skupnega okvira za evropsko statistiko v zvezi z osebami in gospodinjstvi na podlagi podatkov na individualni ravni, zbranih z vzorci, spremembi uredb (ES) št. 808/2004, (ES) št. 452/2008 in (ES) št. 1338/2008 Evropskega parlamenta in Sveta in razveljavitvi Uredbe (ES) št. 1177/2003 Evropskega parlamenta in Sveta ter Uredbe Sveta (ES) št. 577/98 (1) ter zlasti člena 7(1), člena 8(3) in člena 13(6) Uredbe,

ob upoštevanju naslednjega:

(1) Za lažje posredovanje informacij iz držav članic Komisiji (Eurostatu) bi bilo treba za posredovanje informacij določiti tehnične formate, ki zajemajo koncepte in postopke, vključno s podatki in metapodatki.

(2) Za oceno kakovosti statističnih podatkov, ki jih je treba posredovati za področje uporabe informacijskih in komunikacijskih tehnologij, bi bilo treba določiti podrobne ureditve za letna poročila o kakovosti.

(3) Za zagotovitev natančnega izvajanja vzorčne raziskave na področju uporabe informacijskih in komunikacijskih tehnologij bi morala Komisija določiti tehnične postavke podatkovnega niza.

(4) Da bi Komisija (Eurostat) lahko pridobila podatke z elektronskimi sredstvi, bi bilo treba prenos podatkov in predložitev letnega poročila o kakovosti opraviti prek enotne vstopne točke.

(5) Države članice in institucije Unije bi morale za kategorije značilnosti, navedene v Prilogi, kadar je to primerno, uporabiti statistične klasifikacije teritorialnih enot, izobrazbe, poklicev in gospodarskega sektorja, ki so skladne s klasifikacijami NUTS (2), ISCED (3), ISCO (4) in NACE (5).

(6) Ukrepi iz te uredbe so v skladu z mnenjem Odbora za evropski statistični sistem –

SPREJELA NASLEDNJO UREDBO:

Člen 1 Predmet urejanja Ta uredba določa tehnične postavke podatkovnega niza, tehnične formate za posredovanje informacij iz držav članic Komisiji (Eurostatu) in podrobne ureditve za predložitev in vsebino poročil o kakovosti na področju uporabe informacijskih in komunikacijskih tehnologij.

Člen 2 Opredelitev pojmov V tej uredbi se uporabljajo naslednje opredelitve pojmov: (1) „obdobje terenskega dela“ pomeni obdobje, v katerem se od respondentov zbirajo podatki; (2) „referenčno obdobje“ pomeni obdobje, na katero se nanaša posamezna informacija.

Člen 3 Opis spremenljivk Tehnične značilnosti spremenljivk so določene v Prilogi in se nanašajo na: (a) identifikacijsko oznako spremenljivke, (b) ime in opis spremenljivke, (c) kode in oznake, (d) pogoj, (e) vrsto spremenljivke.

Člen 4 Značilnosti ciljnih populacij in enot opazovanja ter pravila za respondente 1. Ciljne populacije na področju uporabe informacijskih in komunikacijskih tehnologij so zasebna gospodinjstva na ozemlju države članice in posamezniki, ki imajo običajno prebivališče, kot je opredeljeno v členu 2(11) Uredbe (EU) 2019/1700, na ozemlju države članice. 2. Za spremenljivke, navedene v Prilogi, ki se nanašajo na gospodinjstva, se zberejo informacije za zasebna gospodinjstva z najmanj enim članom, starim od 16 do 74 let, ki prebiva na ozemlju države članice. 3. Za spremenljivke, navedene v Prilogi, ki se nanašajo na posameznike, se zberejo informacije za posameznike, stare od 16 do 74 let, ki prebivajo na ozemlju države članice. 4. Informacije o posameznikih, mlajših od 16 let ali starejših od 74 let, se lahko navedejo prostovoljno. 5. Zbiranje podatkov za področje uporabe informacijskih in komunikacijskih tehnologij se izvede na vzorcu, v katerem so enota opazovanja zasebna gospodinjstva, ali na vzorcu, v katerem so enota opazovanja osebe, ki spadajo v zasebno gospodinjstvo.

Člen 5 Referenčna obdobja in datum 1. Referenčno obdobje za zbiranje statističnih podatkov o podrobni temi „Interakcija z javnimi organi“, navedeni v Prilogi, zajema zadnja tri četrtletja leta 2022 in prvo četrtletje leta 2023. 2. Za vse druge podrobne teme v okviru teme 06 „Udeležba v informacijski družbi“, navedene v Prilogi, je referenčno obdobje prvo četrtletje leta 2023. 3. Datum prvega anketiranja se določi za referenčni datum.

Člen 6 Obdobje zbiranja podatkov Pri podatkih, ki jih neposredno zagotovijo respondenti, je obdobje terenskega dela drugo četrtletje leta 2023.

Člen 7 Skupni standardi za urejanje, imputiranje in ocenjevanje podatkov 1. Kadar informacije manjkajo, so neveljavne ali neskladne, se za podatke po potrebi uporabi imputiranje, modeliranje ali uteževanje. 2. Postopek, ki se uporablja za podatke, ohranja variabilnost in korelacijo med spremenljivkami. Metode, ki v imputirane vrednosti vključujejo „sestavine napake“, imajo prednost pred tistimi, ki preprosto pripišejo predvideno vrednost. 3. Metode, ki upoštevajo strukturo ali druge značilnosti skupne porazdelitve spremenljivk, imajo prednost pred mejnim ali univariatnim pristopom.

Člen 8 Rok in standardi za posredovanje podatkov 1. Države članice posredujejo končne podatke Komisiji (Eurostatu) do 5. oktobra 2023. 2. Podatki se posredujejo v obliki datotek z mikropodatki (vključno z ustreznimi utežmi). Podatki morajo biti v celoti preverjeni in validirani, pri čemer se uporabi standard za izmenjavo statističnih podatkov in metapodatkov prek enotne vstopne točke. Navedeni podatki upoštevajo validacijska pravila v skladu s specifikacijo spremenljivk, ki temelji na oznakah in pogojih, kot je opisano v Prilogi. 3. Države članice Komisiji (Eurostatu) do 5. januarja 2024 predložijo metapodatke v standardni strukturi metapodatkov, ki jo določi Komisija (Eurostat). Predložijo jih prek enotne vstopne točke.

Člen 9 Podrobne ureditve in vsebina letnih poročil o kakovosti 1. Države članice Komisiji (Eurostatu) predložijo letno poročilo o kakovosti za področje uporabe informacijskih in komunikacijskih tehnologij. 2. Letno poročilo o kakovosti vsebuje podatke in metapodatke v zvezi s kakovostjo ter informacije o točnosti in zanesljivosti raziskave. V njem so opisane spremembe osnovnih konceptov in opredelitev, ki vplivajo na primerljivost v daljšem časovnem obdobju in med državami. Poročilo o kakovosti vsebuje tudi informacije o skladnosti z vzorčnim vprašalnikom in o spremembah zasnove vprašalnika, ki vplivajo na primerljivost v daljšem časovnem obdobju in med državami. 3. Letno poročilo o kakovosti se do 5. januarja 2024 predloži Komisiji (Eurostatu) v skladu s tehničnimi standardi Komisije (Eurostata). 4. Letno poročilo o kakovosti se predloži prek enotne vstopne točke.

Člen 10 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. avgusta 2022 Za Komisijo predsednica Ursula VON DER LEYEN

(1) UL L 261 I, 14.10.2019, str. 1.

(2) Uredba (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (UL L 154, 21.6.2003, str. 1).

(3) Mednarodna standardna klasifikacija izobrazbe iz leta 2011, http://uis.unesco.org/sites/default/files/documents/international-standard-classification-of-education-isced-2011-en.pdf (na voljo v angleščini in francoščini).

(4) Priporočilo Komisije z dne 29. oktobra 2009 o uporabi Mednarodne standardne klasifikacije poklicev (ISCO-08) (UL L 292, 10.11.2009, str. 31).

(5) Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).